**Сабақтың тақырыбы: Наурыз тойы – мереке,**

**Салт-дәстүрім- береке!**

**Сабақтың мақсаты:** Оқушыларға Ұлыстың ұлы күні туралы және дүниежүзі халықтарының Наурыз мерекесін тойлауы туралы толық мағлұмат беру, халқымыздың салт – дәстүрін, әдет – ғұрпын үйрете отырып, “Наурыз” қазақтың ұлттық мейрамы екенін ашып көрсету.  
**Түрі:** тәрбие сағаты  
**Көрнекілігі:** нақыл сөздер жазылған плакат, слайдтар, ұлттық киімдер, ұлттық  тағамдар .  
**Тәрбие сағатының барысы:**

І. Наурыз туралы қара сөздер

ІІ.Ән, би.

ІІІ.Сұрақ – тапсырмалар

ІV.Ұлттық дастархан мәзірі.

**І-жүргізуші: Сезім**

Қазақ халқы «Ұлыстың ұлы күні» деп аса қадірлейтін бұл күн, яғни  
22 наурыз бүкіл Шығыс халықтарының бас мерекесі. Наурыз – жаңа жыл тойы, көктем  
мерекесі, күн мен түннің теңесу сәті, халықтардың ынтымақ  күні.

Наурыз мейрам жүректерге нұр сепкен,

Маңдайымнан сүйіп жатыр күн көктем.

Жарығыңмен, шуағыңмен Күн-Ана,

Алып келдің жер бетіне гүл көктем.

**ІІ-жүргізуші: Нұртас**

Наурызды біздің қазақтың мейрам етуі айрықша сыйымды, артықша  
дәлелді. Неге десеңіз, наурыздың 22-сінде күн мен түн теңеледі, қыс өтіп жаз  
жетіп, шаруа кенеледі. Қыс бойы ақ кебінін жамылып, өлім төсегінде жатқан  
табиғаттың, жанды жансыздың тірілуі кімнің болса да көңіліне шаттық беретіні анық болса, тіршілік жағынан қыстың өтуіне, жаздың жетуіне қазақтан артық  
тілектес, қазақтан артық қуанатын ел жоқ деуге сыяды.

Жыр сыйлаған, нұр сыйлаған тірлікте,

Қастерледік, қадіріңді білдік те.

Құтты болсын, Ұлыс күн жұмылдырған,

Бәрімізді ынтымақ пен бірлікке.

**1-жүргізуші Сезім**

Наурыз келді, көктем келді ағайын,  
Жадырайды, жаңғырады маңайым.  
Назды, сазды науан Наурыз, армысың?  
Сұлу мүсін саған біткен бар мүсін.  
Қайнарындай қалың қуат, қайраттың,  
Сен келдің де ғаламшарды жайнаттың.  
Тіршілікке тіл бітіріп өзгеше,  
Дүниенің бұлбұлдарын сайраттың.

**1-оқушы: Балым**

Наурыз мейрамы – әлемнің ең көне мейрамдарының бірі, һәм бірегейі. Орта Азия халықтары бес мың жыл бойы тойлап келеді. Наурыз – жыл басы. Парсы тілінде "нау" – "жаңа", "руз" – "күн" деген ұғымдарды білдіреді.

**2-оқушы: Айсұлу** "Жануарлардың жыл басына таласуы" деген ертегінің барын білеміз. Тышқан ептілігінің арқасында күнді көріп, "Жыл басы" атанады. Дәл сол күн Жылдың басы деп есептелген екен дейді. Осы күнді ұлттық мейрам Наурызбен де астастырып жатамыз.

**3-оқушы. Жанель**

Қазақстанда Наурыз мейрамы үш күн: 21, 22, 23 наурыз аралығында аталып өтіледі

**4-оқушы: Даниял**

Дәстүрлі қазақ қоғамында Ұлыс күні жыл басы саналған. Халықтың түсінігі бойынша 21 наурыз түні даланы Қыдыр аралайды. Ұлыс күні қазақ елі үшін әрқашан қасиетті, киелі саналған. Халық таза, жаңа киімдерін киген. Ауылдың ер адамдары бір-бірімен қос қолдасып, төс қағыстырады; әйелдер құшақтасып, бір-біріне игі тілектер айтады.

**5-оқушы: Несібелі**

Бірін-бірі мерекеге арнап дайындалған наурыз көже ішуге шақырады. Оған қойдың басы мен сүр ет салып пісірілуі – қыс тағамымен қоштасуды, құрамына ақтың қосылуы – жаз тағамымен қауышуды білдіреді.

**6-оқушы: Ұлдана**

Әдетте, осы күні адамдар арам пиғыл, пендешілік атаулыдан тазарып, ар-ожданы алдында арылады. Ауыл ақсақалдары араларына жік түскен бауырлас ел, руларды, ағайын, дос-жарандарды бір дастарқаннан дәм таттырып, табыстырған.

**7-оқушы: Інжу**

Ызғарлы қыстың кетіп, жан иесі өмір қуатын туғызған жыл, жаздың келетіндігіне барлық жаратылыспен қатар қазақ елі де қуанатын.

**8-оқушы: З. Жания**

Наурыз қазақ жерінде сан ғасырлардан бері тойланып, ұрпақтан-ұрпаққа мұра болып келе жатса да, Кеңес үкіметі бұл мерекені "діни мейрам" деп танып, 1926 жылы ресми түрде тойлауға үзілді-кесілді тыйым салды. Көктемнің шуақты мейрамы салт-дәстүрді берік ұстанған қазақ отбасыларында ғана жасырын түрде аталып өтті. Осылайша қазақ жерінде 62 жыл бойы ұмыт болған Наурыз мейрамы 1988 жылы қайта жаңғырды.

**2-жүргізуші: Нұртас**

Өлең өрлеп, жыр самғай,

Үйлесті әсем сәніміз.

Болады екен жыл сондай-

Қандай болса Наурыз!

Ән: «Наурыз-көктем» Орындайтын : Даулетқызы Несібелі.

**1-жүргізуші : Сезім**

Наурыз шаттық әніміз,

Салтанатты сәніміз.

Ән салып жас-кәріміз.

Би билейміз бәріміз.

Би: орындайтындар қыздар тобы (10-қыз)

**9-оқушы: Даниял**

Ақбоз үйді үлпілдеткен,  
Боз даланы бүлкілдеткен.  
Қуанышты күлкің – көктем,  
Әсем едің, шіркін, неткен,  
Наурызым!

**10-оқушы: Айару**

Құлпырады сәнді бақтар,  
Жұлқынады арғымақтар.  
Сылқылдайды бал бұлақтар,  
Мерекемсің мәңгі мақтар,  
Наурызым!

**11-оқушы: Алтынай**

Жарқыраттың шығыс Күнін,  
Бар адамдар туыс бүгін.  
Тілеп елдің тыныштығын,  
Жүректерде жүр ұшқының,  
Наурызым!

**12-оқушы: Ерсұлтан**  
Аңсап жүрсең осы күнді,  
Ашып таста есігіңді.  
Болайықшы кешірімді,  
Ән тербетсін бесігіңді,  
Наурызым!

**13-оқушы:Арайлым**

Бұл әлем қалғығандай,  
Ұшты көкке ән қырандай.  
Наурыз көже дәмді балдай,  
Сенің көшің сәнді қандай,  
Наурызым

**14-оқушы: Маржан**  
Аталардың – Қара Нардың,  
Ақ жаулықты Аналардың.  
Бас иетін саған әр күн,  
Ақ батасын ала барғын,  
Наурызым!

**15-оқушы:Раяна**  
Ғашықтардың түр - түсінде,  
Сәбилердің күлкісінде.  
Ел үшін де, жұрт үшін де,  
Қара Жерге кір түсірме,  
Наурызым!

**16-оқушы:Айсұлу**

Наурыз менің елімнің берекесі,  
Жаңа жылы қазақтың мерекесі.  
Шаңырағы биіктеп күнге жақын,  
Ұлаңғайыр керілсін керегесі.  
**17-оқушы: Радуа**

Қымбат білген адамға сөз өнері,  
Бұрқ - сарқ етіп қайнасын көжелері.  
Жаңа жылда елімнің көркі өсіп,  
Гүлге толсын көгеріп көшелері.  
**18-оқушы:Нұрсауле**  
Шат күлкіге шомылып замандары,  
Бақыт кешсін ғайыптан адамдары.  
Әрбір жанның арманы орындалып,  
Сәтті болсын биылғы қадамдары.  
Ел - жұртымның тілеуін тілесейік,  
Жаңа жылда қалайық бір есейіп.

**19- оқушы:Алина**

Қырға көшіп келеді елім менің,  
Малын жайып, салатын төріне егін.  
Наурыз туып, жан бітті дүниеге,  
Жасыл нұрға малынып төңірегім.

**20-оқушы Ұлдана**

Көргенде қуанасың таза әуені,

Құлаққа естілгендей жаз әуені.

Жыл сайын тойланатын мәңгі – бақи,

Наурызың құтты болсын, қазақ елі.

**1-жүргізуші Сезім**

Сыныбымыздың бишілерін шақырайық,  
Қошеметпен, құрметпен қарсы алайық.  
Бишілерімізді ырғалтып би билетіп,  
Қол соғып биік шыңға самғатайық.

Би: «Құстар биі» Орындайтындар: қыздар тобы:

**Сезімнің әжелерден «Ауылдың алты ауызын сұрауы»**

**ІІ-жүргізуші: Нұртас**

Біз қазақ халқы әулет дәстүрін қастерлеп, дәстүрлік мұраларды  
насихаттап жүрген халықпыз.

Қазағымның салт-дәстүрі жаңғырған

Тәлімді ой сынағы, тәрбие көзі қалдырған

Салт-дәстүрді ардақтайық ағайын.

Қазақ атты үлкен-кіші балдырған.

Дәстүрдің озығы бар, жазығы бар,

Өткеннен бізге жеткен асылы бар.

Сәбидің кейбір кезін қызықтайтын,

Қазақта «Тұсау кесер» рәсімі бар.

**І-жүргізуші: Сезім**

Тұсау кесу дегеніміз 1 жасқа толып, еркін жүре бастаған  
балбөбектің басқан қадамы құтты болып, одан әрі жаны жамандық көрмей, жүріп  
кетуіне тілек білдіретін салт.

**1-оқушы: З.Жания**

Қазақ халқында балаға қатысты наным-сенімдер өте көп. Қазақтар балаға, әсіресе бала тәрбиесіне көп көңіл бөлген халық. Жалпы бала дүниеге келгеннен бастап, есейген шағына дейін 20 шақты әдет-ғұрып жасалады. Қазақ халқы секілді баланы ерекше қадірлеп, көңіл бөлетін халық жоқ десек те артық болмас. Біздің халық сәби дүниеге келгенде Шілдехана жасау, 40 күн толғанда Қырқынан шығару, ат қою, бесікке бөлеу және тұсау кесу секілді ғұрыптарды әлі күнге орындап келеді. Бүгінде сіздерге сол балаға қатысты дәстүрлердің бірі тұсау кесу туралы баяндайтын боламыз

**2-оқушы: Нұрасыл**

Тұсаукесер – сәби бесіктен шығып, еңбектеуден өткен соң, қаз тұрып, тәй-тәй басқанда жасалатын дәстүр. Бала екі табанымен тұрып, алғашқы қадам жасауға талпына бастаған сәтте дана қазақ “баламыз тез жүріп кетсін” деген ниетпен, сәбидің тұсауын кестіріп, думандатын той жасайды.

**3-оқушы: Айша**

Ырымшыл қазақ тұсауы кесілмеген бала сүріншек, болашақта жығылғыш болады деп пайымдайды. Ал тұсауы кесілген бала біреудің ала жібін аттамайтын адал, жолы ашық азамат болады деп санаған. Сондықтан, қаз тұрып, тәй-тәй басып келе жатқан баланың тұсауын кесу бүгінгі күнге дейін жалғасып келе жатқан ескі дәстүр. Тіпті, бұл күнге орай кішігірім думанды той жасалады.

**4-оқушы: П. Жания**

Дана қазақ баланың тұсауын ала жіппен, малдың тоқ ішегімен және көк шөппен кестірген. Ала жіппен – бала ешкімнің ала жібін аттамасын, ақ пен қараны ажырата алатын, адал азамат болсын деген ниетпен кеседі. Ал малдың тоқ ішегімен кесу себебі, бала бай, дәулетті азамат болсын деп ырымдауында. Сондай-ақ, бала шөптей қаулап өссін, шөп сияқты көгеріп, көбейіп, көктесін, ұрпақты болсын деп ырымдап, тұсауын көк шөппен кеседі.

**5-оқушы:Маржан**

Бір қызығы, қазақ халқы баланың тұсауын жәйбасар, сүріншек адамдарға кестірмейді екен. Баланың тұсауын жиналған көпшілік арасынан шаруаға икемді, елгезек, қимылы ширақ, іске епті қасиеттерімен көзге түсетін қағылез, пысық адам таңдалып алынып, соған кестіреді. Болашақта бала сол адам секілді үлгі тұтарлық азамат болсын деген ниетпен пысық адам таңдайды.

**6-оқушы Раяна**

Кейде баланың ата-анасы тұсау кесуші адамды ырымдан өздері таңдап жатады. Көбіне баланың тұсауын көп балалы салиқалы анаға немесе абыройы асқан ақ жаулықты әжеге кестіреді. Сонымен қатар, тұсау кесетін адам тұсау кесу дәстүрінің негізгі жабдықтарына кіретін 1,5 метрдей ала жіп мен пышақты өзімен бірге алып кетуі тиіс.

**7-оқушы: Балым**

Содан кейін тұсауы кесілген баланы жайылған ақ матамен немесе кілеммен қолынан жетектеп жүгіртіп, шашу шашады. Ал баланың ата-анасы тұсау кесушіге кәдесін табыстап, арнайы «тұсау кесер» сыйлығын береді. Кейбір жерлерде кілемнің үстіне кітап, қамшы, аспап секілді түрлі заттар қойып, балаға таңдатады. Бала қайсысын таңдаса, сол салаға бет бұрады деп есептейді.

**8-оқушы :Даниял**

Ескере кететін бір жайт, баланың тұсауын қайшымен емес, пышақпен кесу керек. Қазақ халқы қайшылануды жақсы ырымға баламайтындықтан, баланың тұсауын қайшымен кестірмеген. Сол себептен, ата-бабамыз “баланың өмірі қайшыланып қалмасын” деп, тұсауын қайшы емес, пышақпен кескен.

**ІІ -жүргізуші. Нұртас**

Күлгенің де той сенің,

Жүргенің де той сенің.

Қызықтасын халайық,

Тұсау кескен бұл күнің

Есте қалсын, жарқыным.

**І-жүргізуші: Сезім**

Әлбетте, баланың тұсауы ала жіппен, қойдың майлы шегімен немесе  
өрілген көк шөппен кесіледі: Ала жіп ақтық пен адалдыққа жол ашады, майлы шек  
байлыққа, тоқтыққа жетелейді, көк шөп көбеюге, өсуге, өнуге шақырады.

Бүгінгі күні әже өзінің немересі «Тұсау кесер»  
тойын Ұлыстың ұлы күні наурыз мерекесімен тұтастырып, қалың жұрттан бата алу  
мақсатында осы жерде «Тұсау кесер» тойын өткізбекші.

**Раушан әже:**

Немерем \_\_\_\_\_\_\_\_\_\_\_\_\_\_\_\_жер-Анаға алғаш аяқ басып, үлкен өмір  
көшіне ермек, із тастамақ. Сол құлынымның тұсауын кесуге өзінің аяғы жеңіл,  
жүрісі шапшаң, ақкөңіл, елімізге сыйы, ардақты ана, сүйікті әже, немеремнің тұсауын кестіремін.

Ал, келін балам, кішкентай ортаға әкеліп,   
әжесіне табыс ет.

(Осы кезде ақ жайма жайылып, тұсау кесуге қажетті заттар ортаға  
қойылады.)

**Келін бала: Балнұр**

 (баланы көтеріп келе жатып айтатын өлеңі:)

Тәй-тәй балам, тәй балам,

Шақырып тұр айналаң,

Жүруге алғаш талпындық

Құтақандай жан балам,

Қаз-қаз тұрып талпындың,

Қуантасың, күлесің.

Аман болсаң аз-ақ күнде

Алшаң басып жүресің.

Зәмзә гүл әже :

Айналайын балам, өзің қандай сүйкімді едің.

Тіл көзім тасқа.

Бөпеміз қаз тұрыпты,

Алға қадам басуға,

Тәй-тәй болып жүріпті,

Асулардан асуға.

Маған тұсау кестіріп,

Жатқандардан бұйрық сол;

Мені жүйрік депті жұрт

Менен асқан жүйрік бол.

(әже қолына ала жіпті алып жатып)

Ала жіппен тұсайын

Балжігіттің аяғын

Тұсау жібін кесейін

Жасап баба ырымын.

Сағат сайын есейіп,

Шапқыласын құлыным

Аяқтары талмасын

Айналайын, алтыным.

(аяғын байлайды. Қолына пышағын алып, тұсауын кеседі.)

Қаз-қаз бала, қаз балам.

Қадам бассаң мәз болам.

Қаз баса ғой, қарағым,

Құтты болсын қадамың.

Алға қарай баса бер,

Асулардан аса бер.

(Балжігітті жетектеп жүргізеді)

Раушан әже:

Ал, келіншектер, тәй-тәй-лап

Әлдиді алға бастаңдар.

Шошытпаңдар, айқайлап,

Жалғыз тастап қашпаңдар.

Немеремнің жолына мол ғып шашу шашыңдар

Із қалдырсын соңына,

Алдын кең ғып ашындар!

( Ақ жайманың алдын кең ғып ашып баласына жол ашады, шашу  
шашылады, құттықтаулар айтылады.)

Әкеліңдер ана сандықты ортаға «Ақ түйенің қарыны жарылған күн»  
бүгін. Бұл жиған-тергенімді бүгін бермегенде қашан беремін. Осы сый-сыяпатыма  
риза болыңдар, қадамдарыңа гүл бітсін.

 (әже қонақтарына сый-сыяпатын көрсетеді.)

**Бата берілуі:**

Құлыным үлкен жігіт болсын!

Ата-анасына қызық болсын

Жақсылармен қатар болсын,

Жамандармен қатал болсын,

Ата-дәстүр байлығын жалғастырар,

Берік бұтақ болсын.

Наурыздарың құтты болсын!

Ұлыс береке әкелсін

Ақ мол болсын,

Қайда барсаң жол болсын

Осы тойды қызықтаған

Баршаңызда той болсын!

Ән: «Қазақтың дәстүрлері -ай» Орындайтын: Марат Нұртас.

Қорытынды.

Тексерілді: К. Туреев